SEATO

SEATO (Southeast Asia Treaty Organization) var en internasjonal forsvarsallianse som ble oppløst i 1977. Etter Genèvekonferansen i 1954 etter Frankrikes krigsnederlag mot Nord-Vietnam, ble SEATO opprettet den 8. september 1954 i Manila under ledelse av USA, som en «asiatisk versjon» av NATO. Målet var å stanse kommunismens vekst i det sørøstlige Asia.

Medlemsland var Australia, USA, Frankrike (til 1974), Storbritannia, New Zealand, Pakistan (til 1972), Filippinene og Thailand (til 1975).

I motsetning til NATO forpliktet ikke medlemslandene seg til bistand i tilfelle militære angrep. Alliansen støttet formelt USA i Vietnamkrigen, men deltok aldri i konflikten. Etter det amerikanske tilbaketoget fra Vietnam, ble SEATO sett på som overflødig, og organisasjonen ble oppløst den 30. juni 1977.

SEATOs hovedsete var i Bangkok.

Kategori:Internasjonale organisasjoner
Kategori:Etableringer i 1954
Kategori:Opphør i 1977
Kategori:Militære allianser